
A magyar általános iskolai szaktanárok egészségtudatos és értékközvetítő magatartása

Bevezetés
A NAT 2012-es kiadása az egészségfejlesztéssel kapcsolatos feladatokat, az eddigi gyakorlattal ellentétben, az egyes műveltségi területek között osztotta fel. Az eddig egészségtan tanári, egészségfejlesztés tanári feladatokat a különféle tanórákba beépítve kell megvalósítani, így az eltérő műveltségi területeken oktatóknak elengedhetetlen, hogy olyan információkkal, készségekkel, képességekkel rendelkezzenek, amellyel hozzá tudnak járulni diákjaik egészségtudatos magatartásának kialakításához. Felmerül a kérdés, hogy felkészült-e mindezekre a magyar pedagógus társadalom?
Módszerek
Kutatásunkat kérdőíves módszerrel végeztük. A kérdőív 45 kérdést tartalmaz, amelyből 7 szocio–demográfiai kérdés. A vizsgálat tárgyára irányuló 35 zárt és 3 nyitott kérdés a tanárok életmódját, értékeit és azok diákok felé történő közvetítését tárja fel. Az alapsokaságot a Dél-alföldi régió általános iskoláinak felső tagozatában tanító szaktanárok képezték. A mintát a kutatócsoport tagjainak városában található iskolákból választottunk. A Nemzeti Alaptanterv által meghatározott műveltségi területek közvetítéséért felelős tanárszakok szerint. Így a minta elemszáma 104 fő, 7 város 10 általános iskolájából.
Eredmények
Hipotéziseink alapján végzett elemzéseink során szignifikáns eredményeket kaptunk nemek szerinti bontásban az egészség megőrzése érdekében végzett tevékenységek közül a egészséges táplálkozásban és a szűrővizsgálatokon való részvételben. Továbbá szignifikáns eredményeket kaptunk nemek szerinti bontásban a lelki egészség megőrzése érdekében végzett tevékenységek közül az olvasásban és színházba/ múzeumba járásban. Az életmódjellemzők közül az alkohol-, szárnyas hús-, marhahús- és szénsavas üdítők fogyasztásában kaptunk szignifikáns eredményeket. A pedagógusok fontosnak vélt és közvetített értékei között részleges egyezést találtunk.
Összefoglalás
Eredményeink alapján megállapítottuk, hogy a vizsgált pedagógusok számára nem csak a testi, de a lelki egészség is fontos, életmód jellemzőik tekintetében pozitív irányban eltérnek a magyar felnőtt társadalométól. Saját életükben fontosnak tartott értékeik nem egyeznek meg teljesen a diákok felé közvetített értékeikkel és a vizsgált pedagógusok szerint a magyar oktatás nem fektet elegendő hangsúlyt az egészségre. Továbbá arra a megállapításra jutottunk, hogy a kapott eredményeket legjobban befolyásoló háttérváltozó a tanárok neme volt. A szakok között az általunk vizsgált kérdések körében nem volt szignifikáns eredmény.



